Document ID: 31997L0020

Komisijas Direktīva 97/20/EK
(1997. gada. 18. aprīlis),
ar ko tehnikas attīstībai pielāgo Padomes Direktīvu 72/306/EEK par dalībvalstu tiesību aktu tuvināšanu attiecībā uz pasākumiem, kas jāveic, lai samazinātu piesārņojuma emisiju no transportlīdzekļiem paredzētiem dīzeļmotoriem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 72/306/EEK (1972. gada 2. augusts) par dalībvalstu tiesību aktu tuvināšanu attiecībā uz pasākumiem, kas jāveic, lai samazinātu piesārņojuma emisiju no transportlīdzekļiem paredzētiem dīzeļmotoriem [1], kurā jaunākie grozījumi izdarīti ar Komisijas Direktīvu 89/491/EEK [2], un jo īpaši tās 4. pantu,
tā kā Direktīva 72/306/EEK ir viena no atsevišķajām direktīvām, kas attiecas uz EK tipa apstiprinājuma procedūru, kura noteikta Padomes Direktīvā 70/156/EEK (1970. gada 6. februāris) par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu [3], kurā jaunākie grozījumi izdarīti ar Eiropas Parlamenta un Padomes Direktīvu 96/79/EK [4]; tā kā tāpēc Direktīvā 72/156/EEK izklāstītie noteikumi, ko piemēro transportlīdzekļu sistēmām, detaļām un atsevišķām tehniskām vienībām, attiecas uz Direktīvu 72/306/EEK;
tā kā katrā atsevišķajā direktīvā saskaņā ar Direktīvas 70/156/EEK 3. panta 4. punktu un 4. panta 3. punktu ir jāiekļauj informācijas dokuments, kurā ietver attiecīgās pozīcijas no Direktīvas 70/156/EEK I pielikuma, kā arī tipa apstiprinājuma sertifikāts pēc Direktīvas 70/156/EEK VI pielikumā noteiktā parauga, lai būtu iespējams datorizēt tipa apstiprinājumu;
tā kā šie grozījumi attiecas tikai uz administratīviem noteikumiem, kas ietverti Direktīvā 72/306/EEK, un tātad nav vajadzības atzīt par nederīgiem apstiprinājumus, kuri piešķirti saskaņā ar Direktīvu 72/306/EEK, nedz arī nepieļaut tādu jaunu transportlīdzekļu reģistrāciju, pārdošanu un nodošanu ekspluatācijā, uz kuriem attiecas šādi apstiprinājumi;
tā kā šajā direktīvā paredzētie pasākumi ir saskaņā ar atzinumu, ko sniegusi ar Direktīvu 70/156/EEK izveidotā Komiteja pielāgošanai tehnikas attīstībai,
IR PIEŅĒMUSI ŠO DIREKTĪVU.
1. pants
Ar šo Direktīvu 72/306/EEK groza šādi.
1. Direktīvas 1. pantu aizstāj ar šādu pantu:
"1. pants
Šajā direktīvā "transportlīdzeklis" ir jebkurš transportlīdzeklis ar dīzeļmotoru, kas paredzēts izmantošanai uz ceļiem, ar virsbūvi vai bez tās, vismaz ar četriem riteņiem un maksimālo projektēto ātrumu lielāku par 25 km/h, izņemot transportlīdzekļus, kas pārvietojas pa sliežu ceļiem, kā arī lauksaimniecības un mežsaimniecības traktorus un jebkurus pārvietojamos mehānismus."
2. Direktīvas 2. pantā "prasībām, kas minētas šīs direktīvas I, II, III, IV un VI pielikumā" aizstāj ar "šīs direktīvas attiecīgo pielikumu prasībām".
3. Direktīvas 3. pantā "2.2. punktā" aizstāj ar "1.1. punktā".
4. Pielikumos izdara grozījumus saskaņā ar šīs direktīvas pielikumu.
2. pants
No 1997. gada 1. oktobra dalībvalstis:
- vairs nepiešķir EK tipa apstiprinājumu saskaņā ar Direktīvas 70/156/EEK 4. panta 1. punktu un
- var atteikt valsts tipa apstiprinājumu
jaunam transportlīdzekļa tipam, pamatojoties uz piesārņojuma emisiju no dīzeļmotora, ja tas neatbilst Direktīvas 72/306/EEK noteikumiem, kura grozīta ar šo direktīvu.
Šī direktīva neparedz atzīt par spēkā neesošiem apstiprinājumus, kas iepriekš piešķirti saskaņā ar Direktīvu 72/306/EEK, nedz arī liedz attiecināt šādu apstiprinājumu uz citu tipu atbilstīgi minētās direktīvas noteikumiem, saskaņā ar kuriem tie sākotnēji izdoti.
3. pants
1. Dalībvalstīs stājas spēkā normatīvie un administratīvie akti, kas vajadzīgi, lai līdz 1997. gada 30. septembrim izpildītu šīs direktīvas prasības. Par to dalībvalstis tūlīt informē Komisiju.
Kad dalībvalstis pieņem šos noteikumus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka kārtību, kas jāievēro, izdarot šādas atsauces.
2. Dalībvalstis dara Komisijai zināmus to tiesību aktu svarīgākos noteikumus, ko tās pieņēmušas jomā, uz kuru attiecas šī direktīva.
4. pants
Šī direktīva stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 1997. gada 18. aprīlī

Labels: 14
20
7
8
15